Il-Partit Demokratiku qal li se jimplimenta strutturi ġodda biex jipprovdi taħriġ lit-tim tiegħu biex jassigura li ma jirrepetix ruħu inċident simili bħal dan tal-1 ta’ Mejju meta ttella’ post fuq il-paġna tal-partit stess u li rrefera għas-Segretarju Parlamentari Julia Farrugia Portelli bħala "qaħba tar-raħal.” Fi stqarrija, il-PD fakkar li nieda investigazzjoni indipendenti biex ikun stabbilit dak li wassal biex ġie ppubblikat kumment onlajn. “L-investigaturi sabu li l-kumment innifsu kien riżultat ta’ aġir impulsiv, u mingħajr l-ebda ħsieb dwar il-konsegwenzi,” saħaq il-Partit Demokratiku. "L-investigaturi indikaw li l-PD għandu bżonn itejjeb l-istrutturi amministrattivi u jimplimenta proċessi ċari biex jassigura li ħaġa bħal din ma tkunx tista’ terġa tiġri. Barra minn hekk, ġie rrakkomandat li jingħata taħriġ lill-membri tat-tim tal-midja.” Il-post kien ittella’ nhar l-1 ta’ Mejju minn persuna waħda mit-tim tal-midja soċjali mingħajr l-awtorizzazzjoni. Dakinhar stess, il-kumment kien tħassar minn membri oħra li laħqu ndunaw bih, minkejja dan, il- post kien dar ftit mhux ħażin. Il-partit ħareġ apoloġija uffiċjali dakinhar stess. Min-naħa tiegħu s-Segretarju Ġenerali tal-PD, Godfrey Farrugia kkundanna mill-ġdid il-lingwaġġ użat. “Il-PD jaċċetta li l-publikazzjoni kienet żball ta’ nuqqas ta’  gudizzju xieraq u jieħu responsabbiltà kollettiva għaliha,” ittemm tgħid l-istqarrija. Il-Bord indipendenti appuntat kien kompost minn Ms Jo Caruana, Dr Lizzie Eldridge u Dr. Michael Zammit Maempel.